Μάρτιος 2020 Αγαπημένα μας παιδιά,

Γράμμα προς τους μαθητές και τις μαθήτριές μας

Η φετινή χρονιά σίγουρα μάς επιφύλασσε πολλές εκπλήξεις! Έτσι ξαφνικά μάς έφερε αντιμέτωπους με πρωτόγνωρες καταστάσεις και δε μας άφησε το περιθώριο ούτε καν να αποχαιρετιστούμε. Η παρούσα κατάσταση, λατρεμένοι μας μαθητές και μαθήτριες, δεν ξέρουμε μέχρι πότε θα συνεχιστεί κι είναι άγνωστο, αν θα καταφέρουμε να ολοκληρώσουμε τα μαθήματά μας και με ποιο τρόπο.

Πραγματικά, εμείς οι εκπαιδευτικοί, όταν κρίνεται αναγκαίο να μεταβούμε αυτό το δύσκολο διάστημα στο σχολείο μας, αντικρίζουμε ένα θλιβερό θέαμα : άδειες αίθουσες, χωρίς τις δικές σας φωτεινές παρουσίες, τα δικά σας τιτιβίσματα και τα γεμάτα αισιοδοξία παιδικά σας χαμόγελα.

Η διεύθυνση, οι δασκάλες και οι δάσκαλοί σας, θα αρπάξουμε όμως την ευκαιρία αυτή , για να σας υπενθυμίσουμε, παιδιά, για μια ακόμη φορά, ότι πιστεύουμε σε σας και ότι στην κρίσιμη αυτή περίοδο θα δείξετε ξανά την ωριμότητά σας και θα αυτοπειθαρχήσετε σύμφωνα με όλες τις εντολές που δίνονται από την κυβέρνησή μας και υπακούοντας με ευλάβεια στις συμβουλές των γονιών σας.

Σας παρακαλούμε, να μη μας ξεχάσετε και να έχετε επαφή με τα μαθήματά σας. Για τον σκοπό αυτό, να ανατρέχετε στην ιστοσελίδα του σχολείου μας και να εργάζεστε συστηματικά με τις εργασίες που θα αναρτώνται εκεί. Προσεκτικά όμως και πάντα με σύνεση, έχοντας προστασία από σελίδες που πιθανόν να σας βλάψουν. Σιγουρευτείτε πως έχετε δικλείδα ασφάλειας στο διαδίκτυο όπως safe internet και ζητήστε βοήθεια από τους γονείς σας, για να είστε σίγουροι/ες και ασφαλείς. Έτσι θα περνάτε όμορφα, δημιουργικά κι ευχάριστα τον χρόνο σας πάντα με γνώμονα τη γνώση και τη μάθηση. Δε χρειάζεται να τυπώσετε κάτι. Μπορείτε να εργαστείτε σε ατομικό τετράδιο. Μη διστάσετε, αν χρειάζεστε βοήθεια, να επικοινωνήσετε μαζί μας στα emails που σας δίνουμε. Στο τέλος κάθε βδομάδας, θα σας δίνουμε και τις απαντήσεις των ασκήσεων! Έτσι θα ασκηθείτε και στην αυτοδιόρθωση κι είμαστε απόλυτα σίγουροι/ες πως μαζί, ακόμα μια φορά, θα ξεπεράσουμε κι αυτή τη δυσκολία. Σύντροφός σας και το λογοτεχνικό βιβλίο! Μπόρα είναι, θα περάσει!

Εμείς, οι εκπαιδευτικοί του σχολείου μας, ξέρετε ότι σας αγαπούμε και θα σας στηρίζουμε πάντοτε. Να θυμάστε αυτό που σας τονίσαμε πολλές φορές , ότι με πίστη στον Θεό και στις δικές μας δυνάμεις οποιοδήποτε πρόβλημα ξεπερνιέται! Υπομονή, αισιοδοξία και ελπίδα…

Μαζί μια γροθιά

 Μέχρι την επόμενη φορά που θα ιδωθούμε,

Η διεύθυνση και οι εκπαιδευτικοί

 του σχολείου μας